[dc]ધી[/dc]રે ધીરે ડહોળાઈને વિષમ થતા ઘરના વાતાવરણની ગંધ પ્રણોતીને જરા મોડી આવી. પોતાને ઠંડક અર્પતો સુખદ પવન જ આમ આંધીનું સ્વરૂપ ધારણ કરી પોતાના સોણલાને વેરણ-છેરણ કરી નાખશે, તેની કલ્પના જ તેને ન હતી. જે ઘરમાં હંમેશાં પ્રેમ જ દેખાતો, તે જ ઘરના એક ખૂણેથી હવે પરાયાપણું તેની તરફ ડોકિયું કરતું જણાવા લાગ્યું. પોતે જે નદીના સહારે તરવા ઈચ્છતી હતી તે આજે વમળમાં પલટાઈને તેને ડુબાડવાનો પ્રયત્ન કરી રહી હતી. કદાચ પોતે મૂકેલા વિશ્વાસનું તો આ પરિણામ નથીને ? – પ્રણોતી વિચારી રહી.